|  |
| --- |
| PATVIRTINTA |
| Šilutės rajono savivaldybės administracijos |
| direktoriaus 2017 m. d.  |
| įsakymu Nr.  |

**LIETUVOS VALSTYBĖS ATKŪRIMO ŠIMTMEČIO MINĖJIMUI SKIRTŲ**

 **KŪRYBINIŲ DARBŲ KONKURSO „ČIA LIETUVA, ČIA MANO NAMAI“**

**FINANSAVIMO IŠ SAVIVALDYBĖS BIUDŽETO LĖŠŲ**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Kūrybinių darbų konkurso finansavimo iš savivaldybės biudžeto lėšųtvarkos aprašas (toliau - Tvarkos aprašas) nustato Šilutės rajono savivaldybės Lietuvos valstybės atkūrimo šimtmečio minėjimo priemonių plano 42 punkte numatyto kūrybinių darbų konkurso „Čia Lietuva, čia mano namai“ atrankos kriterijus, jų vertinimo bei dalinio finansavimo skyrimo ir atsiskaitymo tvarką.
2. Tvarkos aprašo tikslas - užtikrinti Lietuvos valstybės atkūrimo šimtmečio minėjimą, skiriant rajono švietimo įstaigoms (mokykloms) dalinį finansavimą kūrybinių darbų projektams (toliau - Projektai) parengti ir įgyvendinti.
3. Šiame Tvarkos apraše vartojamos sąvokos:

3.1. **Lietuvos valstybės atkūrimo šimtmečio kūrybinių darbų konkursas „Čia Lietuva, čia mano namai**“ - Šilutės rajono švietimo įstaigų veiklų visuma, apimanti įvairių krypčių Projektus:

 Šilutės miesto/rajono arba mokyklos istorijos savitumo pristatymo;

 mokyklų bendradarbiavimo ir partnerystės ryšių atskleidimo;

 mokyklos bendruomenės tradicijų ir tapatumo;

 pilietiškumo ir socialinės kūrybos;

 kūrybiniai - kultūros, meno, mokslo, informacinių technologijų, medijų, ekologijos bei techninės kūrybos - projektai;

 kiti integruoti ir inovatyvūs projektai.

 3.2. **Projekto išlaidos** - administracinės, viešinimo, medžiagų įsigijimo, bendruomenės - mokinių, tėvų, gyventojų - įtraukimo, finansavimo ir kitos panašaus pobūdžio išlaidos.

 3.3. **Projektas** - laike apibrėžta kryptingos veiklos priemonių visuma, kurios tikslas - suteikti socialinę paslaugą arba sukurti konkretų produktą, skirtą Šilutės rajono ir miesto visuomenės bei švietimo įstaigos bendruomenės kultūriniams, meniniams, edukaciniams, švietėjiškiems, pilietiškumo ir kitiems poreikiams tenkinti.

 4. Šio Tvarkos aprašo įgyvendinimą prižiūri Savivaldybės administracijos Švietimo skyrius.

**II SKYRIUS**

**PROJEKTŲ ATRANKA**

5. Projektų paraiškas (toliau - Paraiškos) savivaldybės administracijos Švietimo skyriui gali teikti visos rajono Švietimo įstaigų - bendrojo ugdymo, formalųjį švietimą papildančios (meno, sporto, ikimokyklinės) mokyklų - bendruomenės. Vieną Projektą gali rengti 2-3 įstaigos, kurių viena yra Paraiškos teikėjas, kiti - partneriai.

6. Paraiškos, parengtos pagal Savivaldybės administracijos direktoriaus patvirtintą formą (1 priedas), priimamos iki 2017 m. spalio 16 d. 17.00 val. Švietimo skyriuje.

7. Projektų paraiškas iki 2017 m. spalio 20 d. įvertina Administracijos direktoriaus įsakymu sudaryta projektų vertinimo komisija (toliau - Komisija), kurią sudaro įvairių sričių specialistai, atsižvelgiant į gautas paraiškas ir jose pateiktas kryptis.

8. Jeigu komisijos narys yra Paraišką pateikusios įstaigos vadovas, narys arba dalyvauja įgyvendinant projektą, jis privalo nusišalinti svarstant projekto dalinio finansavimo klausimus.

9. Vieną paraišką vertina 2 nariai. Nesutapus vertinimams Komisijos pirmininkui turi būti pateikta argumentuota išvada.

10. Komisija Paraiškas vertina balais pagal šiuos kriterijus (2 priedas):

10.1. projekto meninė ir (ar) kultūrinė vertė - nuo 1 balo iki 10 balų;

10.2. projekto produktų ir (ar) paslaugų inovacijos - nuo 1 balo iki 5 balų;

10.3. projekto aktualumas, atitikimas Lietuvos šimtmečio programos kryptims - nuo 1 balo iki 10 balų;

10.4. projekto bendruomeniškumas ir partnerystė: kitų institucijų, įstaigų, organizacijų, pavienių asmenų įtraukimas į vyksmą - nuo 1 balo iki 10 balų;

10.5. projekto prieinamumas lankytojams, žiūrovams, klausytojams: darbas su tiksline auditorija - nuo 1 balo iki 10 balų;

10.6. įstaigos bendruomenės ir/ar visuomenės įtrauktis į projektų veiklas - nuo 1 balo iki 5 balų;

10.7. projekto žinomumas vietos, regiono, šalies lygiu - nuo 1 balo iki 10 balų;

10.8. papildomi projekto finansavimo šaltiniai - nuo 1 balo iki 5 balų.

**III SKYRIUS**

**PROJEKTŲ FINANSAVIMAS**

11. Projektas gali dalyvauti konkurse ir būti finansuojamas, jei surenka ne mažiau kaip 30 balų.

12. Projekto trukmė: nuo 2017 m. spalio 23 d. iki 2018 m. kovo 1 d.

13. Projektų įgyvendinimui iš savivaldybės biudžeto skiriama du tūkstančiai (2000) Eur.

14. Komisija atrenka 6 originaliausius, labiausiai kriterijus atitinkančius projektus ir skiria finansavimą:

14.1. I vietai - 400 Eur.;

14.2. dviems II vietoms - po 350 Eur.;

14.3. trims III vietoms - po 300 Eur.

15. Projektui skirtos lėšos negali būti naudojamos:

15.1. ilgalaikio materialiojo turto įsigijimui;

15.2. dalyvavimo kitų organizacijų veikloje išlaidoms padengti;

15.3. kitiems projektams įgyvendinti.

16. Projekto teikėjų įsipareigojimai dėl projekto kokybės bei turinio ir atsiskaitymo už gautą dalinį finansavimą terminai ir tvarka reglamentuojami kūrybinių projektų finansavimo sutartyje.

**IV SKYRIUS**

**SIEKIAMI REZULTATAI**

17. Įgyvendinus projektų konkursą:

17.1. formuojamas teigiamas Šilutės miesto ir rajono švietimo įstaigų veiklumo ir solidarumo įvaizdis;

17.2. užtikrinamas kokybiškų kultūrinių, edukacinių, meninių, visuomeninių ir kt. paslaugų teikimas, įvairių Šilutės rajono gyventojų amžiaus grupių, sluoksnių užimtumas ir poreikių tenkinimas;

17.3. užtikrinama vietos ir/ar rajono kūrybinių, inovacinių ryšių plėtra;

17.4. skatinamas naujų projektų formų, temų, idėjų atsiradimas;

17.5. didės projektų dalyvių skaičius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_